130 TV-serier var påmeldt under den nye, internasjonale seriefestivalen Canneseries. «Lykkeland», som handler om starten på det norske oljeeventyret, var en av ti serier som blei plukka ut til hovedkonkurransen.

«Lykkeland», eller «State Of Happiness», som er det internasjonale navnet, vant to priser. Den ene for beste manus, signert manusforfatter Mette M. Bølstad. Den andre prisen fikk serien for beste musikk, signert Ginge Anvik.

– Man får hjertebank

– Det er veldig mye folk, rød løper, masse fotografer, svær scene og veldig stort, sa Bølstad like etter at prisutdelinga var ferdig – midt mellom fotografering og pressekonferansen etter utdelinga.

– Man får hjertebank, innrømmer manusforfatteren, som i takketalen trakk fram både produsent Synnøve Hørsdal, NRKs prosjektredaktør NRK Tone C. Rønning og regissørene Petter Næss og Pål Jackman.

VIDEO: «Lykkeland» blir vist på NRK tidligst til høsten. Sjøl om den ikke er ferdig, er den allerede solgt til flere land. Du trenger javascript for å se video. VIDEO: «Lykkeland» blir vist på NRK tidligst til høsten. Sjøl om den ikke er ferdig, er den allerede solgt til flere land.

– Når man har brukt masse tid på noe, og noen andre ser at man har gjort en god jobb, er det gøy, legger hun til.

En av de dyreste noensinne

Tirsdag ettermiddag blei de to første episodene vist for publikum under festivalen.

– Det var full applaus fra et nådeløst publikum her i Cannes, sa NRKs prosjektredaktør, Tone C. Rønning, etterpå.

Bølstad mener serien har fått en god start, både med prisene onsdag og visninga i Cannes dagen før.

Pia Tjelta fra Stavanger blant skuespillerne i «Lykkeland». I serien på åtte episoder spiller hun rederfrue. Foto: Petter Skafle Henriksen / Maipo/NRK

– Det blir veldig synlig når man vinner noe, sier hun.

«Lykkeland» blir vist på NRK tidligst til høsten. Den er allerede solgt til flere land.

Serien er en av de dyreste seriene som er laget i Norge noensinne, med et budsjett på rundt 96 millioner kroner. Den er produsert av Maipo Film for NRK.

Fra venstre skuespillerne Bart Edwards, Malene Wadel, Pål Jackman, Amund Harboe, Pia Tjelta, Per Kjerstad, Anne Regine Ellingsæter og Petter Næss (regissør). Foto: Øyvind Larsen Runestad / Maipo/NRK